Tzipi Livni Davosissa 2008
**Tzipora Malka "Tzipi" Livni** (hepr. ‏ציפורה מלכּה "ציפי" לבני‎, s. 7. elokuuta 1958 Tel Aviv, Israel) on Hatnua-puoluetta edustava Israelin entinen oppositiojohtaja ja entinen ulkoministeri. Presidentti Shimon Peres nimitti vielä tuolloin Kadima-puoluetta edustaneen Livnin hallituksen muodostajaksi 22. syyskuuta 2008, mutta Livni ei saanut koottua uutta hallitusta, joten uudet parlamenttivaalit pidettiin 10. helmikuuta 2009.

Livnin isä on puolalaissyntyinen entinen Irgunin jäsen Eitan Livni, joka oli osallisena King David -hotellin pommituksessa ja myöhemmin Likudin jäsenenä knessetissä. Tzipi Livni palveli luutnanttina Israelin puolustusvoimissa ja työskenteli neljä vuotta Mossadissa 1980-luvun alussa. Hän opiskeli Bar-Ilanin yliopistossa lakia. Hänet valittiin knessetiin 1999 Likudin ehdokkaana. Livnillä oli useita ministerinasemia Ariel Sharonin hallituksessa.

Marraskuussa 2005 Livni seurasi Sharonia ja Ehud Olmertia Kadima-puolueeseen, ja ennen maaliskuun 2006 vaaleja hänet nimitettiin ulkoministeriksi oikeusministerin toimen lisäksi Likudiin jääneiden jättäessä hallituksen. Vaaleissa hän oli Kadiman vaalilistan kolmas, mikä takasi hänen valintansa. Vaalien jälkeen hänestä tuli varapääministeri ja ulkoministeri. Winogradin komission jätettyä tuomitsevan raporttinsa toisen Libanonin sodan hoidosta Livni vaati Olmertin eroa ja tarjoutui Kadiman johtajaksi hänen tilalleen. 17. syyskuuta 2008 Livni valittiin puolueensa puheenjohtajaksi..

Livni ja Dick Cheney Valkoisessa talossa.
21. syyskuuta 2008 Ehud Olmert jätti eronpyyntönsä Israelin pääministerin virasta häneen kohdistuvien korruptiosyytösten vuoksi. 22. syyskuuta Israelin presidentti Shimon Peres nimitti Livnin muodostamaan uutta hallitusta. Muut puolueet nostivat tästä metelin: pääministerin paikka on ratkaistava äänestäjien tahdolla, ei yhden pienen puolueen sisäisenä "kierrätyksenä", ja koska muut puolueet kieltäytyivät yhteistyöstä ilman Kadiman mahdottomina pitämiä myönnytyksiä, uuden hallituksen muodostamistehtävä osoittautui Livnille täysin toivottomaksi. Sen jälkeen Israelissa järjestettiin ennenaikaiset parlamenttivaalit helmikuussa 2009.

Vaaleissa Livnin johtama Kadima säilytti niukasti suurimman puolueen aseman, 28 paikkaa 120:sta vastaan Benjamin Netanjahun johtaman Likudin 27 paikkaa. Molemmat ryhtyivät keräämään tukijoita hallituksen muodostamiseksi. Hallituksenmuodostajaksi nousi lopulta Netanjahu.

Livnin ollessa saapumassa Britanniaan joulukuussa 2009 brittiläinen tuomari antoi hänestä pidätysmääräyksen alkuvuoden Gazan operaation aikana tehdyistä sotarikoksista.

Livni toimi oppositiossa olleen Kadiman puheenjohtajana maaliskuuhun 2012 asti, jolloin hän hävisi puolueen puheenjohtajavaalissa Shaul Mofazille. Noin kuukausi myöhemmin hän ilmoitti eroavansa knessetin jäsenyydestä. Saman vuoden marraskuussa Livni perusti uuden keskustalaisen puolueen, Hatnuan, jonka ehdokkaana hän pyrki uudelleen knessetiin. Uuteen puolueeseen liittyivät ensimmäisten joukossa muun muassa Työväenpuolueen entiset johtajat Amram Mitzna ja Amir Peretz. Hatnua sai tammikuun 2013 vaaleissa kuusi paikkaa knessetiin, ja kaksi kuukautta myöhemmin Livnistä tuli Benjamin Netanjahun johtaman hallituksen oikeusministeri. Hän sai vastuulleen myös pääneuvottelijan tehtävän mahdollisissa rauhanneuvotteluissa palestiinalaisten kanssa.

Helmikuussa 2019 Tzipi Livni ilmoitti luopuvansa politiikasta ja samalla hän totesi, että Hatnua-puolue ei enää osallistu vaaleihin surkean menestyksenä takia.

Lähteet
-------

1. ↑  Tzipi Livni, Knesset, viitattu 16.1.2016
2. ↑  Tzipi Livni, viitattu 16.1.2016
3. ↑  Bronner, Ethan: Israel’s Foreign Minister Wins in Party Election *The New York Times*.  17.9.2008. Viitattu 22.9.2008. (englanniksi)
4. ↑  Israelin pääministeri jätti eroanomuksensa *Yle Uutiset*.  21.9.2008. Viitattu 22.9.2008.
5. ↑  Livni aloittaa hallitustunnustelut Israelissa *Helsingin Sanomat*.  22.9.2008.  Arkistoitu 23.9.2008. Viitattu 22.9.2008.
6. ↑   (Arkistoitu – Internet Archive); 22.9.2008: *Kierrätysten kierteessä*
7. ↑  Israelin vaalitulos johtamassa poliittiseen umpikujaan *Yle Uutiset*.  11.2.2009. Viitattu 20.12.2012.
8. ↑  Netanjahu kokoaa Israelin hallituksen *Yle Uutiset*.  20.2.2009. Viitattu 20.12.2012.
9. ↑  Israel fury at UK attempt to arrest Tzipi Livni *BBC News*.  15.12.2009. Viitattu 20.12.2012. (englanniksi)
10. ↑  Shaul Mofaz elected leader of Israel's Kadima party *telegraph.co.uk*.  28.3.2012. Viitattu 3.5.2012. (englanniksi)
11. ↑  Tzipi Livni resigns as member of Israeli parliament *BBC News*.  1.5.2012. Viitattu 20.12.2012. (englanniksi)
12. ↑  Ben Zion, Ilan: Livni’s Hatnua party fleshes out its Knesset slate ahead of election deadline *The Times of Israel*.  2.12.2012. Viitattu 20.12.2012. (englanniksi)
13. ↑  Amir Peretz leaves Labor, joins Tzipi Livni Party *The Jerusalem Post*.  6.12.2012. Viitattu 20.12.2012. (englanniksi)
14. ↑  Hanhivaara, Jussi: Israelin hallitus muodostuu kilpakumppaneista *Yle Uutiset*.  16.3.2013. Viitattu 28.5.2013.
15. ↑  Q&A: Israel's new government *BBC News*.  18.3.2013. Viitattu 28.5.2013. (englanniksi)
16. ↑  Raoul Wootliff: Leaving politics, Livni warns this election may be last gasp of democracy *www.timesofisrael.com*. Viitattu 28.2.2020. (englanniksi)

Aiheesta muualla
----------------

* Kuvia tai muita tiedostoja aiheesta **Tzipi Livni** Wikimedia Commonsissa

Kadiman puheenjohtajat
Ariel Sharon 2005–2006 • Ehud Olmert 2006–2008 • Tzipi Livni 2008–2012 • Shaul Mofaz 2012–



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
	+ 2
* VIAF
	+ 2
* WorldCat

 |
|  |
| Kansalliset | 
* Saksa
* Israel
* Yhdysvallat
* Tšekki

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Tzipi\_Livni